.
.
هواي اكتب شعر وشكال يابو اشكال
والبيت الاكتبه ايخلص ابسرعه
ومن اوصل لأمي وردت اكتب بيت
يبجي البيت كله وينكلب دمعه
مو خدعت شعر من تنكتب بوراق
امي اهيه الشعر ماتنكلب خدعه
امي الكون كله ايناغي يم رجليج
لو ونيتي ونه وصوتج ايسمعه
امي آيه وهدايه وشوك يسبك شوك
وعاشت كل عمرهه الحبنه مطوعه
تعد ابعشره اصابع عنهه لو جافيت
وماتوصل العشره اتموت بتسعه
لو اعثر تصيح اسم الله يمه اعليك
كلبي ابعثرتك جن سكنته الوجعه
امي ابكل يقين ومؤمن انه ابهاي
الدللول ابحلكهه تنحسب ركعه
شكثر سهرت ليالي وتعبت اعله ارباي
وجرعت بيه هم المحد ايجرعه
ابعز ذاك البرد غطتني اذكر يوم
ابشيلتهه الحنينه وظلت امفرعه
هذا اجمل وفاء ابعالم التكوين
من عين الحقيقه الواقع اتشلعه
هاي امي الحنان ابجفهه مثل الماي
تزكينه وعطشنه ابمايهه اتشيعه
عاشت كل عمرهه امعاشره الصفنات
وفكرهه يروح غادوحسبته اترجعه
وتنطر لحظه لحظه اتشوفني اكبر يوم
خلك فلاح شالت ينطر ابزرعه
وها يكبر اوليدي وها يظل ازغير
وها خافنه ينكر ربه الربيته
وينسه ايام تعبي ويدفن المعروف
ومايذكر دليلي الجان مميته
حاشه اوليدي نشمي وذمه عندي اويا
يهيل اتراب لحدي ابموتي وصيته
وشفته ابموتي يبجي وصحت حيل ابصوت
عمت عينك يموتي اشلون بجيته
للشاعر ميثم المياحي ..